
                   1. Adoptatea de către Parlamentul European a raportului final al comisiei de anchetă asupra zborurilor secrete ale CIA în Europa 
                   Comisarul european pentru Justiţie, Franco Frattini, a cerut guvernelor celor 27 de state membre UE să desfăşoare anchete naţionale privind activităţile CIA în Europa, după cea efectuată de Parlamentul European. 

Mulţumindu-le parlamentarilor europeni, care au votat raportul final al Comisiei temporare de anchetă a Parlamentului European, pentru că au furnziat "elemente utile pentru a permite continuarea anchetelor la nivel naţional", F. Frattini a apreciat că este indispensabil ca investigaţiile să aibă loc în statele unde nu au fost luate încă nici un fel de măsuri în acest sens. "Guvernele sunt cele care trebuie să dezvăluie adevărul, chiar dacă acesta deranjează", a spus el, adăugând că "au existat cu siguranţă responsabili". "Magistraţii şi guvernele trebuie să desfăşoare anchete administrative şi să îi sancţioneze pe funcţionarii care nu au fost corecţi", a afirmat Comisarul european. 

                   Deşi nu are prerogative de legiferare în domeniul serviciilor secrete, Comisia Europeană va trage concluzii şi va formula propuneri în acest sens, a declarat Franco Frattini, apreciind că este necesară, în primul rând, "o reflecţie politică asupra rolului serviciilor de informaţii". "Controlul politic al parlamentelor este, după opinia mea, indispensabil, serviciile secrete trebuind să acţioneze în cadrul unui mandat precis şi clar, stabilit de guverne".

                   Parlamentul European a adoptat cu 382 de voturi pentru, 256 contra şi 74 de abţineri, raportul final al comisiei de anchetă asupra zborurilor secrete ale CIA în Europa şi a eventualei complicităţi a statelor membre UE la aceste activităţi, precum şi cele peste 270 de amendamente depuse de parlamentarii europeni. Raportorul Consiliului Europei Dick Marty a felicitat Parlamentul European pentru a fi criticat ţările europene care au închis ochii asupra zborurilor exploatate de CIA pentru transferul ilegal de deţinuţi. „Felicit Parlamentul pentru activitatea sa de anvergură care confirmă concluziile principale ale raportului meu interimar adoptat în iunie 2006”, a declarat senatorul elveţian. 

                   În numele preşedinţiei germane a UE, Guenter Gloser, Secretar de stat pentru Afaceri Europene, a declarat că raportul conţine concluzii care merg prea departe şi remarci critice, deplângând faptul că unele afirmaţii care sunt foarte repede transformate în fapte. "Din punctul nostru de vedere, în unele cazuri, ar fi fost de dorit formulări mai moderate", a spus el. 

                   Raportul indică lipsa de cooperare în anchetă a guvernelor austriac, italian, polonez, portughez şi britanic şi afirmă că aduce elemente care ar susţine o implicare a mai multor state membre UE (Germania, Suedia, Spania, Cipru, Danemarca, Grecia, Irlanda şi România), precum şi a Turciei, Bosniei şi a Fostei Republici Iugoslave a Macedoniei. Eurodeputaţii socialişti au cerut Consiliului Uniunii Europene să investigheze dacă statele membre UE au încălcat principiile Tratatului european prin cooperarea lor cu CIA, se arată într-un comunicat oficial.
                   Vicepreşedintele grupului socialist, Jan Marinus Wiersma, l-a felicitat pe autorul raportului comisiei de anchetă a Parlamentului European, Claudio Fava, pentru ceea ce a realizat, apreciind că documentul este echilibrat şi bazat pe fapte. "Aceste fapte vorbesc de la sine despre un proces de extrădări ilegale şi răpiri, chiar pe teritoriul UE", a precizat oficialul european. "Raportul conchide în mod corect că este timpul unei acţiuni a Consiliului UE, care ar trebui să analizeze dacă a avut loc o încălcare a tratatului de către statele membre”, a precizat el. Jan Marinus Wiersma a solicitat, de asemenea, o analiză a serviciilor secrete din Europa. "Trebuie să vedem cum sunt organizate serviciile noastre secrete în ceea ce priveşte responsabilitatea democratică. Trebuie să punem capăt tipului de zboruri operate de CIA", a mai adăugat el.
                   2. Dosarul nuclear iranian
                   Preşedintele Iranului, Mahmoud Ahmadinejad a comparat succesul ţării sale în dezvoltarea tehnologiei nucleare cu un tren fără frâne care nu poate da înapoi, declarând că ţara e pregătită pentru orice situaţie, chiar şi pentru război. 

                   Ministrul de externe al Statelor Unite, Condoleezza Rice, a afirmat că este pregătită să aibă o întâlnire cu oficialii iranieni, dacă regimul de la Teheran pune capăt procedurilor de îmbogăţire a uraniului. Secretarul de Stat american, Condoleezza Rice, a apreciat că acordul cu Phenianul în dosarul nuclear nord-coreean ar trebui să transmită Iranului mesajul că diplomaţia internaţională poate da rezultate. "De ce acest acord nu ar putea fi văzut ca un mesaj adresat Iranului care să indice faptul că întreaga comunitate internaţională poate să îşi reunească resursele, mai ales când statele afectate la nivel regional cooperează, şi că diplomaţia şi-a atins în sfârşit scopurile?", a precizat C. Rice. La rândul său, vicepreşedintele SUA, Dick Cheney, a avertizat că folosirea forţei este o opţiune dacă Iranul continuă să sfideze Occidentul.

                   Statele membre permanente în Consiliul de Securitate al ONU şi Germania s-au reunit, recent, la Londra pentru a discuta eventuala impunere de noi sancţiuni, mai severe, Iranului. Întâlnirea a fost programată în urma confirmării venite din partea Agenţiei Internaţionale pentru Energie Atomică potrivit căreia Iranul a ignorat termenul limită impus de ONU pentru încetarea operaţiunilor de îmbogăţire a uraniului. Totuşi, negociatorul şef al Iranului a precizat că ţara sa e încă dispusă la discuţii. El a cerut membrilor permanenţi ai Consiliului de Securitate ONU să renunţe la atitudinea ostilă, avertizând că Iranul va acţiona corespunzător dacă se mai fac presiuni asupra sa.

                   Raportul AIEA precizează că Iranul îşi extinde programul de îmbogăţire a uraniului, sfidând rezoluţia ONU adoptată în decembrie 2006. În raport se menţionează că s-au făcut puţine progrese în procesul de clarificare a semnelor de întrebare restante legate de activităţile nucleare din trecut ale Iranului. 
                   Mohamed ElBaradei, a afirmat că estimările serviciilor secrete plasează Iranul la o distanţă de cinci ani de momentul producerii armei atomice. Iranul, care declară că nu intenţionează să producă arme atomice, a instalat zeci de centrifuge la o centrală nucleară pilot din apropierea oraşului Natanz. M. ElBaradei a mai afirmat că suspiciunea că Iranul ar putea dobândi tehnologia pentru îmbogăţirea uraniului "ar fi putut fi relevantă în urmă cu şase luni, însă nu şi astăzi, deoarece regimul de la Teheran operează aceste centrifuge de cel puţin şase luni". El a mai precizat că Iranul ar putea trece la instalarea la scară industrială a 3.000 de centrifuge, în următoarele luni. 
                   Potrivit raportului, Iranul a instalat două reţele de 164 de centrifuge în complexul de la Natanz. Alte două reţele urmează să fie puse în funcţiune, fapt care reflectă efortul Iranului de îmbogăţire a uraniului la scară industrială. Iranul a descărcat la Natanz 8,7 tone de hexaflorură de uraniu (UF-6), substanţă transformată cu ajutorul centrifugelor în uraniu îmbogăţit.
                   Mohammad Saeedi, şeful-adjunct al agenţiei nucleare iraniene, a declarat că cererile ONU nu au nicio bază legală. "Iranul consideră că suspendarea uraniului ar fi contrară drepturilor sale, tratatului de neproliferare şi regulilor internaţionale", a spus el. Iranul a respins afirmaţiile unor lideri occidentali potrivit cărora ar încerca în secret să fabrice arme nucleare şi a afirmat că programul său nuclear este pur paşnic, având ca scop producerea de energie.

                   Analiştii se aşteaptă ca perioada următoare să fie marcată de eforturi diplomatice americane, atât pentru obţinerea unei noi rezoluţii ONU, cât şi pentru convingerea statelor europene să sancţioneze Iranul din punct de vedere al relaţiilor bilaterale. 
                   "Ameninţarea pe care o reprezintă armele de distrugere în masă aflate în mâinile teroriştilor sau statelor nealiniate este unul dintre cele mai mari pericole la adresa întregii planete", a declarat diplomatul Jackie Sanders, cu prilejul unei dezbateri în cadrul Consiliului de Securitate pe marginea aplicării Rezoluţiei 1540 din aprilie 2004, care are ca scop să împiedice teroriştii să obţină arme de distrugere în masă.. "Acest organism trebuie să fie pregătit să adopte noi măsuri adecvate pentru a transmite regimului iranian că lipsa de cooperare din partea sa este inacceptabilă şi pentru a convinge regimul de la Teheran să colaboreze", a declarat el. 

                   Ulterior, adjunctul reprezentantului Iranului la ONU, Mehdi Danesh-Yazdi, a respins argumentele Statelor Unite, calificându-le drept o campanie răuvoitoare şi motivată politic, menită să "deformeze realitatea în ceea ce priveşte programul nuclear în scopuri paşnice al Iranului". Oficialul a afirmat că, în pofida acestei campanii în care, în opinia sa, sunt de asemenea implicate Marea Britanie şi Israelul, "nimeni nu poate accepta în zilele noastre logica bizară pe baza căreia ar fi acceptabil ca trei ţări care deţin arme nucleare să ameninţe alte state”. 

                   Statele Unite, Marea Britanie şi Franţa s-au pronunţat imediat în favoarea aplicării de sancţiuni suplimentare împotriva Iranului.
                   Iranul va fi capabil să producă suficient material fisionabil pentru fabricarea unei bombe nucleare şi nici un stat nu îl poate împiedica, se arată într-un document al Uniunii Europene. În documentul elaborat de experţii Înaltului reprezentant UE pentru Politică Externă, Javier Solana, se precizează că programul nuclear derulat de Iran a suferit unele întârzieri doar din raţiuni tehnice şi din cauza presiunii diplomatice exercitate asupra regimului de la Teheran.  "Trebuie să ne aşteptăm la un moment dat ca Iranul să îşi pună la punct capacitatea de a îmbogăţi uraniul astfel încât să poată dezvolta programul de înarmare. Problemele cu Iranul nu vor fi rezolvate doar prin intermediul sancţiunilor economice", se subliniază în documentul citat.
                   Potrivit analiştilor, de acest raport, în care se recunoaşte incapacitatea comunităţii internaţionale de a determina Iranul să îşi suspende programul nuclear, ar putea profita statele care susţin demararea operaţiunilor militare împotriva Iranului şi care se tem că această ţară va produce suficient material fisionabil pentru fabricarea unei bombe atomice în următorii doi sau trei ani. 
                   Concluziile documentului, potrivit cărora nu poate fi încheiat un acord cu Iranul, survin într-un moment foarte sensibil, când tensiunile dintre SUA şi Iran au atins punctul critic iar diplomaţii europeni au recunoscut că sancţiunile impuse Iranului se vor dovedi ineficiente. Documentul subliniază că respingerea de către Iran a propunerilor avasante de Javier Solana, unul dintre militanţii în favoarea diplomaţiei în această criză, "îndepărtează speranţa că, cel puţin pe ultima sută de metri, Iranul va fi dispus să prezinte condiţiile pentru reluarea negocierilor".

*
                   Potrivit experţilor, planurile Statelor Unite privind un eventual atac împotriva Iranului nu vizează doar complexele nucleare iraniene ci şi infrastructura militară a Republicii Islamice. Un asemenea atac, în cazul în care ar fi declanşat, ar viza bazele aeriene, navale, instalaţiile de lansare a rachetelor şi centrele de comandă ale armatei iraniene. O serie de diplomaţi au declarat că, în cazul în care Iranul nu se conformează solicitărilor internaţionale privind suspendarea programului său nuclear, strategii din cadrul Comandamentului Central al armatei americane din Florida au selectat deja ţintele iraniene. Pe lista eventualelor ţinte se află complexele nucleare de la Natanz, Isfahan, Arak şi Bushehr. Armata americană ar utiliza în cursul acestor atacuri bombradierele de tip B2 pentru a distruge instalaţiile nucleare subterane, precum complexul de la Natanz, situat la circa 25 de metri sub pământ. 

                   Analiştii politici şi militari din Orientul Mijlociu au avertizat însă că un eventual atac împotriva Iranului ar avea consecinţe catastrofale. Fostul ambasador britanic la Teheran, Sir Richard Dalton, a precizat că o asemenea manevră militară ar încuraja Iranul să îşi dezvolte arsenalul nuclear pe termen lung.

                   Statele arabe din Golful Persic au demarat procesul de înarmare şi au început să îşi exprime în mod deschis preocuparea pentru securitatea naţională pe fondul escaladării tensiunilor dintre Iran şi Occident. Oficialii americani din domeniul apărării susţin că aceste ţări, care militează, în general, pentru dialog în soluţionarea eventualelor crize, şi-au intensificat cooperarea militară şi au deschis linii de comunicaţie cu bazele militare americane din regiune. Mai multe instalaţii de rachete de tip Patriot, capabile să intercepteze rachete balistice, au fost amplasate în câteva state din Golful Persic, printre care Kuweit, Arabia Saudită şi Qatar, iar tot mai multe ţări din regiune încearcă să consolideze poziţia lor împotriva programului nuclear iranian. "A existat mereu o recunoaştere a acestei ameninţări în regiune, dar volumul dezbaterilor s-a amplificat recent. Mesajul actual este că se derulează negocieri cu Iranul, dar acest lucru nu înseamnă cu nu intenţionez să mă apăr", a declarat un oficial din Emiratele Arabe Unite. 

                   3. Conferinţa de la Oslo privind interzicerea bombelor cu fragmentaţie

                   În cadrul unei conferinţe internaţionale desfăşurată la 23 februarie a.c. la Oslo, 46 de ţări au adoptat o declaraţie comună care face apel la interzicerea bombelor cu fragmentaţie până în anul 2008, precizând că “acest tip de muniţii, care ucid sau schilodesc mult timp după încheierea conflictelor, dăunează  într-un mod inacceptabil civililor, îndeosebi copiilor”. Muniţia cu fragmentare, utilizată în conflicte precum cel din Vietnam sau din Irak, sunt responsabile de uciderea sau mutilarea a mii de civili. "A venit vremea să încheiem un acord în virtutea căruia aceste arme, care provoacă suferinţă în mod cu totul la întâmplare, să nu mai fie folosite", a declarat ministrul norvegian de externe, Jonas Gahr Stoere. Tratatul de la Ottawa, din anul 1997, a interzis minele antipersonal şi a fost semnat de 155 de state. "Nu văd nici un motiv pentru care ţările care au semnat acel tratat să nu îl semneze şi pe acesta, întrucât este vorba din nou despre mine antipersonal", a adăugat el.

                   Mari producători de bombe cu fragmentaţie, între care Statele Unite ale Americii, Rusia, Israel şi China, nu au participat la lucrările conferinţei, la care au fost reprezentate 49 de ţări, în timp ce, dintre participanţi, Japonia, Polonia şi România nu au aprobat textul final. Dar, potrivit organizatorilor, declaraţia este necesară, în pofida absenţei unor ţări-cheie, pentru a se evita un posibil dezastru umanitar reprezentat de bombele cu fragmentaţie neexplodate. 

                   Documentul prevede ''interzicerea utilizării, producerii, transferului şi stocării de bombe cu fragmentaţie, care provoacă daune inacceptabile în rândul civililor''. În declaraţie se face apel la obţinerea până în 2008 a unui instrument internaţional cu caracter obligatoriu din punct de vedere juridic. 

                   Ministrul norvegian de externe, Jonas Gahr Stoere, a declarat că rezultatul reuniunii i-a depăşit aşteptările: ''Suntem acum gata să mergem înainte spre interzicerea internaţională a bombelor cu fragmentaţie''. ''46 din cele 49 de ţări participante au căzut de acord asupra acestei declaraţii. Este un progres foarte mare şi suntem foarte mulţumiţi'', a declarat, la rândul său, Raymond Johansen, secretar de stat al Ministerul norvegian de Externe.
                   Potrivit unui recent raport al organizaţiei Handicap International, circa 98% dintre victimele bombelor cu fragmentaţie sunt civili. Detractorii bombelor cu fragmentaţie denunţă nivelul de pericol şi suferinţe pe care bombele respective le provoacă în rândul populaţiilor civile. O bombă cu fragmentaţie se prezintă sub forma unui ''ciorchine'' ce poate conţine până la 650 ''bombiţe'', care, după lansare, se dispersează pe o arie foarte vastă. Ele ar trebui să explodeze în momentul impactului, dar nu se întâmplă astfel întotdeauna şi zac neexplodate ani de zile după încheierea conflictului până când sunt descoperite, deseori, de către civili. Cei mai expuşi pericolului sunt copiii, care sunt atraşi de bombele neexplodate datorită dimensiunii lor mici, a formei şi strălucirii lor. 

                   Circa 60% dintre victimele din Asia de Sud sunt copii, afirmă la rândul său organizaţia Cluster Munition Coalition, precizând că bombe cu fragmentaţie au fost folosite recent în Irak, Kosovo, Afganistan şi Liban. 

                   Organizaţia Naţiunilor Unite a menţionat că Israelul a lansat circa 4 milioane de bombe cu fragmentaţie în sudul Libanului în cursul conflictului care a avut loc anul trecut între statul evreu şi gherilele mişcării şiite libaneze Hezbollah şi că în jur de 40 % dintre aceste bombe nu au explodat la impact.

                   4. Noi puncte de vedere privind statutul proviciei Kosovo

                   Cu prilejul reuniunii miniştrilor europeni de externe, de la Bruxelles, cele 27 de state membre UE au încercat să ajungă la un acord cu privire la cea mai bună modalitate de a încuraja forţele europene din Serbia, dorind ca acest stat să reia negocierile cu Uniunea Europeană şi să participe pozitiv la discuţiile privind statutul Kosovo. 
                   Negocierile pe tema unui acord de stabilizare şi asociere UE- Serbia, prima etapă spre o integrare în blocul comunitar, au fost întrerupte în luna mai 2006, din cauza lipsei de cooperare totală a oficialilor de la Belgrad cu Tribunalul Penal Internaţional pentru Fosta Iugoslavie, în vederea arestării fostului comandant militar a sârbilor din Bosnia, Ratko Mladici.

                   Unele state europene, printre care Spania şi Italia, au dorit să trimită un mesaj Serbiei, prin care să-i promită o reluare a negocierilor de apropiere, din momentul formării noului guvern sârb. "Vrem să trimitem Serbiei un mesaj foarte pozitiv", a subliniat Alberto Navarro, Secretarul de stat spaniol, pentru Afaceri Europene. "De la alegeri, nu mai există nici o îndoială cu privire la dorinţa europeană a noului guvern sârb şi dorim ca, de astăzi, cele 27 de state să trimită un mesaj clar Serbiei în sensul că, de la constituirea guvernului democrat proeuropean, vom fi dispuşi să reluăm negocierile privind un acord de stabilizare şi asociere", a adăugat el. Alberto Navarro a recunoscut că alte ţări, cum ar fi Belgia, Olanda, şi Finlanda, nu doresc să fie făcută nici o promisiune atâta timp cât Serbia nu îşi va dovedi hotărârea de a coopera cu tribunalul.

                   Potrivit analiştilor, căutarea unui compromis între aceste două poziţii este puternic influenţată de problema privind statutul provinciei separatiste Kosovo, administrată din 1999 de ONU. Cele 27 de state doresc ca faza finală a consultărilor, care vor fi reluate la 21 februarie de trimisul ONU Martti Ahtisaari cu sârbii şi autorităţile din Kosovo, să se desfăşoare cât mai bine posibil, pentru facilitarea unei rezoluţii a Consiliului de Securitate ONU. M. Ahtisaari, a propus la 2 februarie a.c. ca provincia Kosovo să beneficieze de o suveranitate sub supraveghere internaţională constantă, propuneri interpretate de sârbi şi locuitorii provinciei ca o poartă deschisă pentru obţinerea independenţei.

                   Anumite ţări însă, cum ar fi Spania, care se confruntă cu revendicări separatiste din partea Cataluniei sau Ţării Basce, şi Ciprul, sunt îngrijorate de impactul pe care l-ar avea independenţa provinciei Kosovo. Mai multe state membre sunt îngrijorate de o posibilă exercitare a dreptului de veto din partea Rusiei, aliat tradiţional al Serbiei, în Consiliul de Securitate. Şeful diplomaţiei germane, Frank-Walter Steinmeier, a cărei ţară asigură preşedinţia UE, a sublinait că speră să evite o confruntare cu Rusia pe tema acestui dosar. 

                   Miniştrii europeni de Externe şi-au exprimat susţinerea pentru planul emisarului ONU referitor la statutul provinciei Kosovo, explicând că proiectul, care poate conduce la independenţă, va contribui la stabilitatea regională. Ei   şi-au exprimat susţinerea totală pentru planul conceput de Martti Ahtisaari, îndemnând etnicii albanezi şi Serbia să participe activ şi constructiv în consultările privind viitorul statut al provinciei. "Propunerile creează baza pentru dezvoltarea politică şi economică a provinciei Kosovo, precum şi pentru stabilitatea întregii regiuni", se arată în declaraţia comună a miniştrilor UE.

                   De asemenea, Uniunea Europeană a cerut formarea rapidă a noului guvern sârb, subliniind că este pregătită să reia negocierile dacă oficialii de la Belgrad vor lua măsuri concrete şi eficiente în sensul cooperării cu TPI.

                   Planul prezentat de emisarul ONU privind statutul Kosovo prevede o formă de independenţă a provinciei, sub autoritatea unei misiuni europene. Liderul misiunii UE, Reprezentantul civil internaţional, va avea prerogative similare cu cele ale Înaltului reprezentant din Bosnia. Potrivit experţilor, Uniunea Europeană trebuie să evite abordările autoritare, de genul operaţiunilor efectuate în Bosnia, în condiţiile asumării unui rol în provincia Kosovo, avertizează Institutul german „European Stability Initiative”. Experţii germani susţin că experienţa din Bosnia a demonstrat că dacă organizaţiile internaţionale depăşesc limitele, cetăţenii se simt neîndreptăţiţi şi nu pot cere ajutorul nimănui. "Protectoratele din Balcani ridică următoarele întrebări: în faţa cui sunt responsabile misiunile internaţionale, ce se întâmplă când comit erori sau încalcă drepturile cetăţenilor?".

*
                   NATO şi-a exprimat îngrijorarea faţă de recentele violenţe din provincia sârbă Kosovo şi a avertizat că va reacţiona ferm împotriva oricărei încercări de deturnare a procesului declanşat de ONU pentru stabilirea viitorului statut al provinciei. Două persoane şi-au pierdut viaţa în ciocnirile izbucnite între forţele de poliţie şi protestatarii albanezi. Aceste incidente, precum şi aruncarea în aer a trei dintre vehiculele trupelor ONU desfăşurate în provincie au stârnit îngrijorarea ţărilor occidentale. „Suntem foarte îngrijoraţi din cauza violenţelor, care au avut loc la 10 februarie şi a aruncării în aer a unor vehicule ONU”, a declarat amiralul Harry Ulrich, comandant al bazei NATO de la Napoli. „Trupele NATO de menţinere a păcii în Kosovo (KFOR) vor sprijini forţele de poliţie din Kosovo şi pe cele ale ONU şi vor reacţiona rapid şi ferm împotriva oricărei forme de violenţă şi împotriva celor care pun la cale acte de violenţă”, a declarat comandantul NATO.
                   5. Criza politică din Italia

                   La 21 februarie a.c., Primul ministru al Italiei, Romano Prodi, şi-a prezentat demisia preşedintelui Republicii Giorgio Napolitano, care a demarat consultări politice, înainte de a lua o decizie cu privire la cererea de demisie a Primului-ministru.

                   Preşedintele Italiei, Giorgio Napolitano, a avut o serie de consultări cu scopul depăşirii crizei politice declanşate după demisia premierului Romano Prodi, care a obţinut sprijinul politic din partea aliaţilor, necesar pentru formarea unui nou Guvern.

                   Mass-media a prezentat un pactul de guvernare, care nu este negociabil, în 12 puncte, acceptat de toate partidele coaliţiei de centru-stânga, fapt care creează premisele pentru un nou guvern condus de Romano Prodi. Printre cele 12 puncte ale programului impus de fostul preşedinte al Comisiei Europene celor nouă partide ale coaliţiei sale vor „să respecte angajamentele internaţionale ale Italiei, mai ales în Afganistan, o politică viguroasă în favoarea culturii, şcolii, universităţii, cercetării şi inovaţiei, precum şi dezvoltarea infrastructurii ţări” şi mai ales a foartei discutatei legături feroviare Lyon-Torino.

                   Demisia guvernului condus de R. Prodi, declanşată de un vot negativ din Senat pe tema politicii externe a Italiei, a dat naştere unei crize politice la doar nouă luni de la preluarea puterii de către coaliţia de centru-stânga. "Am cerut preşedintelui Republicii, Giorgio Napolitano, să supună imediat aprobării celor două Camere componenţa guvernului condus de R. Prodi. Considerăm că au fost întrunite condiţiile necesare ca el să obţină un vot de încredere", a declarat Piero Fassino, liderul delegaţiei principalei formaţiuni de stânga, L'Ulivo (Măslinul).

                   Potrivit analiştilor, „Romano Prodi a fost victima, pentru a treia oară în cariera sa politică, a defectării aliaţilor săi comunişti”. „Este un film deja vu. Guvernul lui R. Prodi a fost bătut de aceiaşi responsabili care, la vremea respectivă, se numeau comunişti şi care astăzi se intitulează stânga radicală”, a declarat Marco Pannella, liderul radicalilor italieni. 
                   Învingător în alegerile legislative din anul 1996 din Italia, Romano Prodi a fost constrâns să-şi prezinte demisia în octombrie 1997, după ce opoziţia comunistă din PRC a votat în Parlament împotriva proiectului de buget prezentat de guvern. El a fost reînsărcinat de şeful statului să formeze guvernul şi, revenit în parlament, a obţinut votul de încredere după realizarea unui acord cu liderul PRC, Fausto Bertinotti. 

                   Un an mai târziu, în octombrie 1998, Romano Prodi nu obţine votul de încredere în Parlament, după ce PRC a votat împotrivă, fiind nevoit să-şi prezinte din nou demisia din funcţia de premier. Ulterior Romano Prodi a fost înlocuit de actualul ministru de externe Massimo D'Alema. 

                   La 21 februarie a.c., în cursul votului pe o temă de politică externă, Parlamentul a acordat guvernului doar 158 de voturi, faţă de 160 cât era necesar pentru aprobarea punctului de vedere guvernamental, ceea ce a determinat demisia de onoare a premierului R. Prodi. Cele două voturi lipsă au fost ale senatorilor Fernando Rossi, ales pe lista comuniştilor de la PDCI şi Franco Turigliatto, membru al partidului comuniştilor4.

                   6. Situaţia din Orientul Mijlociu, potrivit rapoartelor serviciilor de informaţii israeliene 
                   Cu prilejul unei reuniuni a guvernului israelian, şeful serviciilor israeliene de informaţii externe, Meir Dagan, a declarat că nu există riscul producerii a unui război în Orientul Mijlociu în 2007. 
                   Şeful serviciilor militare de informaţii, generalul Amos Yadlin, a prezentat totuşi o evaluare mai puţin optimistă. "Mediul strategic al Israelului este mai puţin stabil decât era înainte. Intensificarea instabilităţii în Irak şi programul iranian reprezintă pericole mai importante decât cele din ultimii ani. Probabilitatea declanşării unui conflict la iniţiativa Siriei este slabă, însă riscul ca regimul de la Damasc să reacţioneze pe plan militar la o acţiune a armatei israeliene este foarte mare", a apreciat el. „Siria continuă să-şi consolideze armata şi să se pregătească de război. Siria şi Iranul apreciază în mod fundamental că nu au nevoie să facă nici un compromis, iar terorismul este strategia pe care o plătesc împotriva Israelului", a mai declarat generalul israelian. 

                   Ministrul israelian al apărării, Amir Peretz, a declarat la rândul său, înainte de începutul reuniunii guvernului că, Israelul trebuie să examineze în mod alternativ informaţiile care provin din Siria. "Auzim apeluri la pace din partea Siriei, lansate în paralel cu pregătirile de război", a precizat A Peretz. "Trebuie să examinăm alternativ orice evoluţie şi să ne pregătim de război pentru orice eventualitate, lăsând o uşă deschisă unor posibile negocieri pentru pace”, a adăugat ministrul apărării. 

                   Negocierile dintre Israel şi Siria au fost suspendate în anul 2000. Siria solicită restituirea Podişului Golan, cucerit în 1967 de Israel şi anexat în 1981. 

                   În ceea ce priveşte gruparea Hezbollah, şeful Mossad şi directorul serviciilor militare de informaţii, au apreciat că gruparea şiită şi-a intensificat puterea militară în urma războiului împotriva Israelului, de vara trecută. "În 2007, conflictul cu privire la viitorul Libanului se va intensifica", a declarat generalul A. Yadlin. "Gruparea Hezbollah este pe cale să-şi redobândească puterea, în perspectiva noilor acţiuni militare împotriva Israelului. Hezbollah a suferit o lovitură seriosă în timpul războiului din vară şi este pe cale să-şi intensifice capacităţile militare", a apreciat şeful Mossad-ului. 

                   Guvernul israelian a primit rapoartele realizate de diversele servicii de informaţii privind anul 2006 şi evaluările lor pentru anul în curs, potrivit lui Miri Eisin, purtătoare de cuvânt a premierului Ehud Olmert. "Această examinare s-a referit la terorism, palestinieni, Siria şi Iran. Concluziile rapoartelor prezentate pot fi contradictorii, însă Guvernul nu trebuie deocamdată să ia vreo decizie într-un sens sau altul", a explicat ea. 

                   7. Situaţia din Irak

                   Viitoarea retragere, în luna august a.c., a trupelor daneze din Irak şi reducerea efectivelor britanice din această ţară demonstrează că irakienii sunt de-acum în măsură să-şi asigure propria securitate, a declarat ministrul irakian al afacerilor externe, Hoshyar Zebari. “Noi privim aceasta ca un semn de încredere a irakienilor în ei înşişi”, a subliniat ministrul de externe irakian. El a salutat şi anunţul privind retragerea treptată a trupelor britanice din Irak, în condiţiile în care nu vor apărea carenţe în asigurarea securităţii. Premierul britanic Tony Blair a anunţat retragerea graduală, până la sfârşitul anului 2008, a contingentului britanic de 7.200 de soldaţi, ce se află desfăşurat în regiunea Basra. Conform declaraţiilor oficialilor irakieni, sarcina asigurării securităţii în acea regiune ar urma să fie transferată autorităţilor locale în decurs de două luni. 
*
                   Guvernul irakian a aprobat un proiect de lege referitoare la zăcămintele de petrol şi gaze, a anunţat premierul Nouri al-Maliki, care a salutat decizia drept o măsură importantă pentru încurajarea investiţiilor străine în acest sector. Proiectul va fi trimis spre aprobare în Parlament, a precizat şeful guvernului de la Bagdad. Cabinetul Al-Maliki a promis să dea o nouă lege a petrolului până la sfârşitul anului 2006, însă a ratat acest termen din cauza obiecţiilor ridicate de kurzi. Mare parte din vastele rezerve de petrol ale Irakului se află în nordul kurd şi sudul şiit, iar kurzii au cerut un rol sporit în acordarea contractelor şi administrarea veniturilor. Potrivit ministrului petrolului, Hussain al-Shahristani, noua lege „va garanta irakienilor, nu doar acum, dar şi generaţiilor viitoare, controlul naţional complet aupra acestei bogăţii naturale”. „Veniturile din exploatarea rezervelor vor fi distribuite între toţi irakienii din toate zonele ţării, sub supravegherea Consiliului federal al petrolului şi gazului, care va decide asupra tuturor contractelor şi reglementărilor referitoare la aceste rezerve”, a mai declarat ministrul irakian.
*

                   Potrivit unui raport al Minority Rights Group (MRG), dat publicităţii la 26 februarie a.c., „minorităţile etnice şi religioase din Irak, care reprezintă 10% din populaţia ţării, sunt victime ale unor violenţe fără precedent, care    le-ar putea provoca dispariţia”. Aceste minorităţi (creştini armeni şi caldo-asirieni, evrei, palestinieni, turkmeni etc), stabilite în Irak de peste 2.000 de ani, sunt vizate de comunităţile şiite, sunnite şi kurde, pe fondul intensificării luptei pentru putere şi teritorii. Victime ale atacurilor, răpirilor şi ameninţărilor venite din toate părţile, aceste minorităţi se află într-o situaţie precară, se menţionează în raport. 

                   Raportul, intitulat "Asimilare, exod, eradicare: comunităţile minoritare din Irak începând din 2003", a constatat că nivelul de imigrare al acestei categorii a populaţiei este enorm, reprezentând 1,8 milioane de refugiaţi irakeni, care caută în prezent o ţară-gazdă. "În pofida faptului că numeroşi creştini din Irak sunt acuzaţi de asociere cu militarii britanici şi americani, doar câţiva cetăţeni irakieni au obţinut refugiu în Statele Unite şi Marea Britanie", a afirmat Mark Lattimer, director al MRG. 

                   "Minority Rights Group face apel la comunitatea internaţională şi la Guvernul irakian ca să recunoască vulnerabilitatea specială a minorităţilor din această ţară. Acesta trebuie să fie punctul de plecare fundamental pentru ca grupurile minoritare din Irak să supravieţuiască agresiunilor actuale", au declarat autorii raportului.

